钦定古今图书集成/明伦汇编/官常典/第693卷 > 华敏 田旸 徐镇 商河 贾斌 裴纶
## 钦定古今图书集成/明伦汇编/官常典/第693卷 > 华敏 田旸 徐镇 商河 贾斌 裴纶

按《明外史黄泽传》：敏，南京锦衣卫军馀也。意气慷慨，
读书通大义。愤王振乱国，与侪辈言，辄裂眦怒詈。景
泰三年九月，乃上书曰：‘近年以来，内官袁琦、唐受喜、
宁王振专权害政，致国事倾危。望陛下防微杜渐，总
揽权纲，为子孙万世法。不然，恐祸稔萧墙，曹节、侯览
之害复见于今日’。”臣虽贱陋，不胜痛哭流涕，谨以虐
军害民十事，为陛下痛切言之。“内官家积金银，富珠
玉，累室兼籯，从何而至？非内盗府藏，则外脧民膏，害
一也。怙势矜宠，占公侯邸舍，兴作工役，劳扰军民，害
二也。家人外亲，皆市井无籍之子，纵横豪悍，任意作
奸，纳粟补官，贵贱淆杂，害三也。建造佛寺，耗费不赀，
营一己之私，破万家之产，害四也。广置田庄，不入赋
税，寄户郡县，不受征徭，阡陌联亘，而民无立锥，害五
也；家人中盐，虚占引数，转而售人，倍支钜万，坏国家
法，豪夺商利，害六也；奏求塌房，邀接商旅，倚势赊买，
恃强不偿，行贾坐敝，莫敢谁何，害七也；卖放军匠，名
为伴当，俾办月钱，致内府监局，营作乏人，工役烦重，
并力不足，害八也；家人贸置物料，所司畏惧，以一科
十，亏官损民，害九也。监作所至，非法酷刑，军匠涂炭，
不胜怨酷，害十也。”章下礼部，寝不行。先是，元年正月，
临洮府同知田晹言：监军内臣不宜擅兵事。帝以祖
制格之。及闰正月，工部办事吏徐镇亦建言二事，中
言：“刑馀之人不侍君侧。高皇帝惩汉、唐弊，弗令预政
典兵，但使守阍传命。迩者王振专政，又引郭敬辈为
心腹，出监边军，致国事溃坏。乞陛下悉停罢之。”事下
所司，亦报罢。其年八月，山西都司令史商河贾斌又
疏言宦官，其略曰：“汉桓帝归权宦官，唐文宗受制家
奴，宋徽钦阍寺专国，此皆前王覆辙，后所当鉴者也。
臣采史传所记直谏尽忠守节之士，名《忠义集》，而恃
宠蠹政之宦官可为鉴戒者附焉。釐成四卷，敬进阙
廷，乞命工刊布之。臣僚观感，而阉寺不得纵其奸宄
之私。礼部以其言当乞垂鉴纳，不必刊行。帝报闻。至
十月，山东右布政使裴纶上言：山东内地与边塞殊，
既有巡抚洪英，复令内官唐广来镇。请下廷议，凡非
边境，悉召还京。帝不悦，责令陈状。大科给事中皆言
“内外镇巡官俱受朝廷委托，第从人生事，有如纶所
陈者。”帝意稍解，乃诏巡按御史及按察司官廉访犯
者执以闻。纶服罪乃已。纶，监利人，起家进士，后坐赃
为民。